Icaya 61
Lok maber me laro Cion
pien doŋ owira woko ki moo,
wek ater lok me kwena maber bot jo ma giunogi.
Oora bene me caŋo jo ma cwercwiny onurogi,
ki me tito bot jo ma tye i opii ni gibigonyogi woko,
ki jo ma gitweyogi i mabuc ni gibiyabo botgi doggola gibikatti woko;
2-dok ni atit pi mwaka ma Rwot bitimo iye ber bot dano,
ki kare me culo kwor pa Lubaŋawa;
pi kweyo cwiny jo ma kumo.
3Oora me miyo lalukana me deyo
bot jo ma kumo i Cion ma ka buru,
moo wir me yomcwiny ma ka kumo,
ruk me pako Lubaŋa ma ka bedo
ki cwiny magoro.
Gibilwoŋogi ni yadi me kit ma atir,
yadi ma Rwot opito,
wek omiye deyo.
4Gibigero gedo odoco i wi obur ma yam oballe con,
ka ma yam giyako-gu ducu gibigero odoco;
gibiyubo gaŋi ducu ma onoŋo gibalogi woko,
ma onoŋo oballe con i kare pa yalwak mapol mukato anec.
5Lurok gibicuŋ kun gikwayo romiwu,
gin bene aye ma gibipuro potowu ki poto olokwu;
6ento wun gibilwoŋowu ni ajwagi pa Rwot,
dano gibilwoŋowu ni wun lutic pa Lubaŋawa;
wubicamo lonyo pa rok mapol,
wu bibedo bene ki deyo pi limgi.
7Ma ka lewic ma yam omakowu gibimiyowu lim mabup tyen kiryo,
ma ka jerowu ki yet, wubibedo ki yomcwiny pi gin
mabup ma doŋ tye i ciŋwu.
Pi meno wubinoŋo lim ma gipokkiwu i lobowu kiryo i wi wadigi;
wubibedo doŋ ki yomcwiny nakanaka.
8Rwot owaco ni,
“An amaro ŋolo kop atir, adag yak ki tim marac;
abiculo waŋ can ma opoto i komgi cakare,
abicikke kwedgi i gicikke ma ri nakanaka.
9Likwayogi biŋene matek i kin lurok,
ki nyiŋ litino ma gin gunywalo
biwinnye adada i kin rok ducu;
jo ducu ma gibinenogi gibiniaŋ i komgi,
ni gin gubedo rok ma Rwot omiyo botgi gum.”
10-Cwinya bibedo yom matek i Rwot, abium pi Lubaŋana;
pien doŋ otyeko ruka woko ki boŋo me larre,
dok bene ouma woko ki jor me kit ma atir,
macalo lanyom ma orukke maber ki tok me deyo,
dok macalo dako manyen ma orukke ki ruk me wel.
11Pien kit macalo jami mapatpat twi i lobo,
ki poto bene weko gin ma gicoyo iye twi,
kit meno Rwot Lubaŋa bene bimiyo kit ma atir,
ki pak, twi i nyim rok ducu.